
א.א, חבר המתרגמים
<7.6 מיליון היעדרויות שנרשמו למורים בבתי הספר בישראל.>
<היו"ר יעקב מרגי:>
שלום לכולם, אני מתכבד לפתוח את ישיבת וועדת החינוך, התרבות והספורט של הכנסת. היום ה-20.11.2017 ב' בכסלו תשע"ח. הנושא על סדר היום: 7.6 מיליון היעדרויות שנרשמו למורים בבתי ספר בישראל, של חבר הכנסת טלב אבו עראר.

המספר 7.6 מיליון היעדרויות זה מספר אסטרונומי. טלב אבו עראר, חברי חבר הכנסת, יצטרך לתת לנו קצת הסבר מה זה. משרד החינוך נמצא איתנו? אגף עובדי הוראה? על הדרך, תנו לנו גם רקע מה קרה השנה עם התלושים, כי לא נשמעה צעקה, אז בואו נשמע מה קורה עם שכר המורים.

7.6 מיליון היעדרויות, מה זה? ימים? שעות? מתחלק? כמה מורים יש לנו במדינת ישראל? 180,000 מורים. זה עדיין מספר אסטרונומי. בוא תן לנו הסבר, חבר הכנסת אבו עראר.

<טלב אבו עראר (הרשימה המשותפת):>
תודה מכובדי היושב ראש. ברוכים המשתתפים. נתון מאוד חמור במערכת החינוך לגבי היעדרויות מורים. אני דווקא בדיון הזה – אנחנו לא נבוא בטענות נגד המורים, אלא אולי נחקור ונדע את הסיבות להיעדרויות האלו.

<היו"ר יעקב מרגי:>
למה? אם יש מקום לטענות, אפשר לבוא. אנחנו מכבדים את המורים, מעצימים אותם, רוצים בטובתם, אבל אם יש מקום לביקורת נאמר אותה.

<טלב אבו עראר (הרשימה המשותפת):>
אין בעיה, מאה אחוז. 

<היו"ר יעקב מרגי:>
הנה, שמתי זאת על השולחן. אנחנו אוהבים את המורים, מכבדים אותם, רוצים לחזק את מעמדם, אבל בלי שום קשר לומדים. בבקשה.

<טלב אבו עראר (הרשימה המשותפת):>
לכן זה בעיה. זה לא נתון שיורד, הנתון הזה התחיל מ-2099, שם מספר ההיעדרויות היה כ-5 מיליון שעות. ב2016 הגיע ל7.6 מיליון שעות. אם נחלק את זה למגזרים או לחינוך במגזרים, בחינוך הממלכתי ערבי ממוצע שעות ההיעדרויות ב2016, היה 86 שעות בממוצע, לעומת כ-76 שעות בחינוך הממלכתי העברי, ו80 שעות בחינוך הממלכתי דתי.

<מאיר כהן (יש עתיד):>
מה זה? לא הבנתי. 86 שעות בממוצע למה?

<טלב אבו עראר (הרשימה המשותפת):>
בשנה למורה. הנשים, דווקא במספרים ובנתונים האלו, נעדרות יותר מהגברים: 76 שעות בשנה בממוצע לעומת גברים שנעדרים 48 שעות בממוצע. אני מתפלא לשמוע גם שצעירים נעדרים יותר. עובדי הוראה צעירים עד גיל 40 נעדרים כ93 שעות, לעומת 54 שעות בממוצע בקרב המבוגרים, שהם מעל גיל 41. 

<היו"ר יעקב מרגי:>
יש ילדים בבית.

<טלב אבו עראר (הרשימה המשותפת):>
כן. עכשיו, גם ככל שהמורים משכילים יותר ככה הם נעדרים פחות. בשנת 2016 ממוצע שעות ההיעדרות לבעלי תואר ראשון היה 85 שעות, לעומת 61 שעות לבעלי תואר שני. צריך כאן אולי לשים דגש ולעודד את המורים ללמוד לתואר שני.

<היו"ר יעקב מרגי:>
הלשכה המרכזית נמצאים איתנו?

<קריאה:>
הם נרשמו.

<היו"ר יעקב מרגי:>
אולי בהמשך יבואו. בבקשה.

<טלב אבו עראר (הרשימה המשותפת):>
עכשיו המדינה משלמת שכר מורים, מכובדי היושב ראש, בשנה כ-20 מיליארד ו-330 מיליון שקלים. כסף בכמויות כאלה, אני לא יודע איפה הוא. מישהו עוקב אחריו? שעות הדרכה אפילו עולות 360 מיליון.

אני ציינתי כמה סיבות להיעדרויות. בואו נדבר על תכניות אופק ועוז לתמורה. אין לי – שני הפרויקטים או שתי התכניות שהביאו ליום לימודים ארוך, אפילו מתיש יותר נכון. למה? כי 55% מהמורים מדווחים שהשעות הפרטניות מתקיימות במהלך יום הלימודים. אתה מבין את זה? היית מורה פעם?

<היו"ר יעקב מרגי:>
לא הייתי מורה, אבל אני יודע על מה אתה מדבר.

<טלב אבו עראר (הרשימה המשותפת):>
אתה יודע, בדיוק.

<מנחם אליעזר מוזס (יהדות התורה):>
אז אין להם מתי ללכת לבנק.

<טלב אבו עראר (הרשימה המשותפת):>
נכון. עכשיו גם המורים מדווחים על עומס שעות. פעם היו רק רושמים אותם, והיום צריכים להיות נוכחים, למרות שהם לא מלמדים. זה גורם גם לעומס על המורה.

לגבי היעדרויות במגזר הערבי, הסיבה היא שתנאי העבודה הם נחותים מאלה של המגזר היהודי. ממש רואים את זה בבתי הספר. בבתי ספר במגזר הערבי יש הרבה משכילים מתחומים אחרים. הם באים, אין להם ברירה, הם עושים הסבה להוראה ומלמדים בבתי ספר. לכן הם נעדרים.

אולי, אני חושב שהם מחפשים עבודה בענף אחר או משהו, העיקר הוא שזה גורם לאחוז ההיעדרויות. עכשיו יש שיטת ניהול עצמית שהיא מאין העברת סמכויות וקבלת החלטות לוועדה המחוזית והארצית.

<היו"ר יעקב מרגי:>
מהמחוזית והארצית לבתי הספר?

<טלב אבו עראר (הרשימה המשותפת):>
נכון. עכשיו, לגבי הארכת חופשת לידה, היה פעם 12 שבועות והיום 14, שבועיים יותר. זה גם גורם למשהו מסוים. 

נדבר על אופק חדש ועוז לתמורה. מאיר בכור, זה מתל במחלקת קיי. מה הוא אומר? שתי הרפורמות הנ"ל לדעתי הן הטעיה מתוחכמת של הציבור, והן - - -

גם מחלקת – במשרד החינוך, מה הוא אומר? שעות ההוראה רבות, ויש צורך בהשקעה של זמן רב נוסף בבית, כדי להתארגן לצרכי ההוראה, ודברים אחרים.

עכשיו, יש כאן דבר מהמם: שיעור המורים החדשים ואחוז הנשירה. בשנה – עברו שנה, עדיין בשנתם הראשונה שהם מלמדים, תראה את ה – בשנה אחת. במגזר הערבי זה מגיע ל-20 מורים בשנה אחת, בשנה הראשונה, נושר. זה ב2010. באותה שנה גם בממלכתי דתי 20 מורים נשרו. בממלכתי, ממש בכ הארץ, גם 20 ב-2010. 

אלו נתונים שבהחלט יש צורך לטפל בהם. המורה בא בשנה הראשונה ועוזב. זהו, עוזב. 

<היו"ר יעקב מרגי:>
היה דיון בנושא הזה, הממוצע הוא 19% ב-4 שנים ראשונות. זה לא במגמת עלייה כפי שאנחנו חושבים. כשאתה מדבר על – בתוך המדידה הזו, אם אני לא טועה, יש גם ממלא מקום, גם מורים שבאו לנסות הסבה מקצועית ולא נראה להם, כל הסוגים. לכן, כשאתה מדבר על דינאמיקה של מערכת החינוך, זה משהו סביר. זה נכון שצריך להתייחס, אבל חלק קטן מתוך ה-20% מציינים שזה בגלל תנאי שכר או סביבת עבודה. לא משנה, תמשיך את הסקירה.

<מנחם אליעזר מוזס (יהדות התורה):>
מ-2010, היושב ראש, ועד היום, עברו כבר 7 שנים. 

<טלב אבו עראר (הרשימה המשותפת):>
בקיצור, מכובדי היושב ראש, היעדרויות המורים משפיעות על חינוך ילדינו. מה זאת אומרת? כשבא ממלא מקום במקום המורה הזה, לא אכפת לו להעביר את השיעור כדי לקבל שכר כפול אפילו, כל שעה של ממלא מקום היא כפולה מזה של המורה. לכן, זה משפיע לרעה על החינוך אצלנו בארץ.

חוץ מזה, צריך גם לטפל בשכרו, למרות התכניות, למרות יום הלימודים הארוך, שכרו של המורה עדיין במצב שלו, אי אפשר להגיע לשכרו של מורה, בוא נגיד במערב, באירופה או בארצות הברית.

אני גם רוצה לשמוע את דעתך ואת דעת הנמצאים כאן, לגבי שנות הוותק שהמורה חייב ללמד. כמה שנות לימודים הוא חייב ללמד? לא יודע. נודע לי שבחלק מהמדינות מלמדים עד 10 שנים, וזהו יוצא לפנסיה, או 15 שנים. אני לא יודע אם הנתון הזה נכון. זה נכון?

<קריאה:>
לא יודע.

<טלב אבו עראר (הרשימה המשותפת):>
בקיצור, לא 35 כמו אצלנו.

<מאיר כהן (יש עתיד):>
המשרה הולכת ומצטמצמת. 

<טלב אבו עראר (הרשימה המשותפת):>
זה מה שיש לי להגיד, תודה רבה.

<היו"ר יעקב מרגי:>
חברי הכנסת, אנחנו רוצים לשמוע קודם כל את הסקירה, הוא רוצה להתבטא. אני מציע שמשרד החינוך יתייחס, כי פה חבר הכנסת טלב אבו עראר באמת הכין לנו.

<קריאה:>
אני פשוט צריך לצאת.

<היו"ר יעקב מרגי:>
אז בוא תתבטא.

<קריאה:>
לא, אולי התייחסות אחת ואז אני- - -

<היו"ר יעקב מרגי:>
אז משרד החינוך, תציגו את עצמכם ותדברו.

<איתי הדר:>
שמי איתי הדר, אני עובד באגף כוח אדם והוראה. נמצאת איתי שלגית, שאנחנו עובדים שנינו באגף עצמו, באגף כוח אדם והוראה. אני רוצה להגיב, קודם כל, לגבי - - -

<מאיר כהן (יש עתיד):>
מה תפקידכם באגף?

<איתי הדר:>
אנחנו מנהלים של יחידות בתוך האגף.

<מאיר כהן (יש עתיד):>
איזו יחידה? 

<איתי הדר:>
אני אחראי על נושא של גמלאות ופיצויים, שלגית על נושא של תקשוב. אנחנו נציגים של מנהלת האגף.

<מאיר כהן (יש עתיד):>
מי אחראי על הבעיה הספציפית הזו?

<היו"ר יעקב מרגי:>
על היעדרויות, הגברת- - -

<איתי הדר:>
כל האגף, מנהלת האגף שלנו - אנחנו נציגים של מנהלת האגף.

<מאיר כהן (יש עתיד):>
למה מנהלת האגף לא הגיעה?

<איתי הדר:>
היא התחייבה למשהו אחר במקום אחר, מול גורמים רבים.

<שלגית אליהו:>
אני מנהלת אגף היעדרויות, מורים ותקשוב. 

<מאיר כהן (יש עתיד):>
את מנהלת האגף?

<שלגית אליהו:>
אגף היעדרויות, מורים ותקשוב, ובין היתר חלק מהנתונים- - -

<היו"ר יעקב מרגי:>
אז גם היא תתייחס, בסדר גמור.

<שלגית אליהו:>
אנחנו מתייחסים ביחד.

<איתי הדר:>
אז אנחנו רוצים להתייחס קודם כל לנתונים עצמם ולמספרים שיש לפנינו. אז קודם כל, רק שתדעו שהנושא של חופשות לידה ומחלות ממושכות מהווים מעל 42% מסך השעות. כשמודבר בשעות, הכוונה לשעות בודדות, לא לשעות תקן. שעות בודדות זה שעה פה, שעה שם. סופרים את הכל, ומעל 42% נמצאים בחופשות לידה, הריון.

<מאיר כהן (יש עתיד):>
סליחה, מה ההבדל בין שעות תקן לשעות בודדות?

<איתי הדר:>
שעות תקן זו שעה קבועה במערכת לאורך כל השנה, ושעה בודדה זו שעה – נספרות השעות הבודדות לפי היעדרות.

<מאיר כהן (יש עתיד):>
למה צריך להזכיר את זה?

<איתי הדר:>
כי זה מספרים קצת שונים, איך שמתייחסים לנושא. מבחינת המספרים, השעות הבודדות, זה אומר שמורה נעדר שעה X ביום מסוים, סופרים את השעה הו, מוסיפים לעוד היעדרות של מורה אחר בבית ספר אחר ורואים סך הכל כמה יצא.

<היו"ר יעקב מרגי:>
בסדר, זה הרציונל. 

<איתי הדר:>
זה שעות בודדות- - -

<היו"ר יעקב מרגי:>
בוודאי.

<איתי הדר:>
אז יש לנו מעל 42% שהן חופשות לידה, הריון ומחלות ממושכות. הן לא אמורות להיות בתוך המספר הזה ברמה הכללית, כי אמורים להתייחס אליהן כ- - -

<היו"ר יעקב מרגי:>
לבודד אותן, נגיע ל4.5 מיליון שעות היעדרות.

<איתי הדר:>
נותרנו עם כמעט 57% של דברים אחרים, ואני רוצה להסביר לכם מה הם הדברים האחרים. בתוכם נמצאים חל"ת: חופשות ללא תשלום יומיים, שמורה לוקח כמה שעות חל"ת ואחר כך הוא עושה איתן מה שהוא רוצה. ימי זיכרון, שמותר להם לצאת. יש לנו גם אבל, פטירה, הופעה בבתי משפט, שביתה וחובות, כל מיני דברים.

החלק הגדול של היעדרות המורים במה שנותר לנו זה מחלות של עובדי הוראה או של בתי משפחתם, זה מעל 80% ממה שנותר, זה על רקע מחלות.

<עודד פורר (ישראל ביתנו):>
מה ממוצע הניצול של ימי מחלה בקרב עובדי הוראה?

<איתי הדר:>
אין לי פה אחוז ימי ניצול. יש לנו גם כמובן מילואים ותאונות עבודה. עכשיו, אתם הצגתם לנו פה כרגע מצגת שאנחנו לא ראינו אותה לפני כן, אז יש לנו קושי להתייחס אליה.

<היו"ר יעקב מרגי:>
בסדר, תן לנו סקירה מה אתה יודע.

<טלב אבו עראר (הרשימה המשותפת):>
אלו נתונים אמיתיים לחלוטין.

<איתי הדר:>
סליחה, לא שמעתי.

<טלב אבו עראר (הרשימה המשותפת):>
הנתונים שהעלינו כאן- - -

<היו"ר יעקב מרגי:>
אם זה מהלשכה המרכזית לסטטיסטיקה, הם מתבססים עליכם.

<טלב אבו עראר (הרשימה המשותפת):>
כן, הם אמיתיים.

<היו"ר יעקב מרגי:>
טוב, אוקי. אני לא מצפה שתתייחס ספציפית לכל נקודה במצגת. אבל בוא תקשיב, יפה שנתת לנו פריסה כדי להבין שאין פה איזו חגיגה- - -

<איתי הדר:>
רק משפט אחד.

<היו"ר יעקב מרגי:>
בבקשה.

<איתי הדר:>
רק שתדעו שאחוז ההיעדרות לאורך השנים האחרונות יציב, אין שינוי משמעותי.

<טלב אבו עראר (הרשימה המשותפת):>
מה זה יציב? באיזה? כמה?

<איתי הדר:>
4.8%- - -

<עודד פורר (ישראל ביתנו):>
אתה בעצם אומר שהמצב גרוע באופן יציב.

<איתי הדר:>
4.8% היעדרות מורים- - -
<עודד פורר (ישראל ביתנו):>
המצב קשה, אך יציב.

<איתי הדר:>
לא חל שינוי.

<שלגית אליהו:>
לא חל שינוי משמעותי. בסך הכל, מדובר במערכת שהרוב שלה הוא מפיקוח אישי. הזכרתם שבאמת ההיעדרויות הן בגיל יותר צעיר. זה נובע מכך שיש ילודה, ושזה רק- - - 

<מנחם אליעזר מוזס (יהדות התורה):>
יש 40%.

<שלגית אליהו:>
נכון, 40% זה המון.

<עודד פורר (ישראל ביתנו):>
כן, אבל הנתונים מדברים 80% בקרב צעירים, יש יותר היעדרויות.

<שלגית אליהו:>
נכון- - -

<היו"ר יעקב מרגי:>
רק שאלה, לפני שנעבור להתייחסות, יש לי שאלה. במקומות עבודה מסודרים אחרים, גם בשירות המדינה, יש איזשהם תמריצים של אי היעדרות. אני לא מכיר את ההסכמים של המורים. יש איזה תמריץ כלשהו. נכון שלכל אחד יש את מכסת ימי המחלה שלו וחוקת העבודה, ואפשר ללכת תמיד, איך אומרים? אצלנו אומרים: אפשר להיות נבל ברשות התורה. לא במקרה הזה ,אבל אצלנו אומרים ככה.

השאלה היא כזו: אם המערכת מצאה לעצמה – חשבה, הרי בואי תקשיבי, למה אנחנו דנים בזה? איך הוא סגר את המצגת שלו. בסוף הילדים הם אלה ש – הרצף החינוכי, רצף ההוראה, המורה שעומד, ההיעדרויות הלא סדירות. כמה מאתנו שומעים שמחר אני מתחיל ב-10 כי המורה לא תבוא בשעתיים הראשונות?

אנחנו מכירים את זה, מה קרה באת מוקדם והכל. כולנו מכירים את הכל. בסוף זה פוגע במערכת, הכמויות הן כמויות אסטרונומיות. הסיבות, מסכים איתך שיכולות להיות בכל מקום עבודה הסיבות האלה, במיוחד שאופי המקצוע הזה הוא יותר נשי, יותר זה – חופשות לידה, הכל ברור לנו.

השאלה היא אם המערכת – לדוגמה, אני עבדתי במקום של שירות המדינה לפני – שכחתי כמה שנים. שם היה פרס התמדה למי שלא נעדר, מי שלא ניצל ימי מחלה, מי שלא איחר לעבודה. זה היה בשירות המדינה, זה לא שאיזה מפעל עשה את זה. אין דבר כזה? את לא מכירה משהו כזה?

<שלגית אליהו:>
לא קיים כזה דבר היום.

<היו"ר יעקב מרגי:>
אוקי. חברי הכנסת, התייחסויות. – הם הסכימו לתת לך? בבקשה אדוני.

<עודד פורר (ישראל ביתנו):>
אני אעשה את זה בקצרה, אדוני. היקף ההיעדרויות האלה מצביע על מצב קשה במערכת. חלק ממנו נובע גם מהעומס והשחיקה של המורים מצד אחד, וגם מחוסר היכולת של המורים לקחת את ימי החופשה כפי שהם צריכים. אז פתאום אנחנו מגלים שהמורים כציבור, חולה יותר כנראה מציבור אחר. כי מה? הרי מה נפשם? מורה שהבן שלה מתחתן, או שיש לה בר מצווה לילד, לא יכולה לקחת יום חופש, אז המערכת מעודדת אותה לשקר. היא אומרת שהיא חולה באותו יום, כי היא לא יכולה לקחת יום חופש על בר מצווה וכדומה. בהמשך, יש להם חודשיים חופש ביולי-אוגוסט - - -

<היו"ר יעקב מרגי:>
היום בכלל, יום מחלה זה באפליקציה. פעם היית צריך ללכת ולחכות בתור.

<עודד פורר (ישראל ביתנו):>
אז יש להם חודשיים חופש ביולי-אוגוסט, אבל במהלך השנה הם לא מצליחים לקחת אפילו אוויר לנשימה במהלך הסמסטרים, חוץ מהחופשות של פסח והחגים. לכן, אדוני, אני חוזר דווקא לוועדה שאנחנו קיימנו פה, וועדת משנה לנושא ימי החופשה. חלק מהמלצות הוועדה הן פריסה שונה של החופשים בבתי הספר, באופן שיחלק את העומס מצד אחד, ומהצד השני מתן ימי בחירה למורים כדי שלא יצטרכו לשקר, כדי שהמערכת הזאת לא תחנך את המחנכים לשקר למערכת כדי לצאת ליום כזה או אחר.

<היו"ר יעקב מרגי:>
דברים שהם טבעיים, טריוויאליים ולגיטימיים.
<עודד פורר (ישראל ביתנו):>
לכן אתם רואים 80% היעדרויות יותר בקרב צעירים, כי למה? כי אצלם הילד חולה ויש יותר עניינים, יש יותר דברים שהם לא קשורים למחלה. הם לא באמת חולים, הצעירים לא חולים יותר מהמבוגרים. זה בדרך כלל הפוך. אנחנו רואים פה בנתונים את התהליך הזה.

אני אוסיף ואומר על זה לסיכום, שעת היעדרות כזו שמחייבת מורה מחליף, שעה כזו עולה כפול למערכת. אם עכשיו צריך להביא מורה מחליף זה עולה כפול. אז אני אחזור שוב להמלצות של הוועדה הזו, שמשרד החינוך מתעלם מהן. שר החינוך מתעלם מההמלצות של הוועדה הזו פעם אחר פעם. 

ההמלצות הן פשוטות מאוד: תפרסו מחדש את ימי החופש, תאפשרו ימי בחירה למורים ותוכלו גם להעלות את שכר המורים, בין היתר, מהחיסכון שייווצר במשק מצד אחד בגלל הסינכרוניזציה שתיווצר, ומצד שני יהיו לכם הרבה פחות היעדרויות, תוכלו לתת את הכסף הזה למורים, שיקבלו משכורת יותר גבוהה.

<היו"ר יעקב מרגי:>
תודה. חבר הכנסת מוזס.
<עודד פורר (ישראל ביתנו):>
אני מתנצל שאני צריך לצאת בגלל ההצבעות בוועדת הכנסת.

<מנחם אליעזר מוזס (יהדות התורה):>
אדוני היושב ראש, תודה רבה לך. עוד מעניין אותי, בנתונים אני לא מוצא מה המצב של המערכת החרדית. הייתי מצפה לראות מה קורה במוכשרים ובמוסדות הפטור. אני חושב שיש כאן עוד סיבה, אולי תרשו לי להגיד ככה –
<היו"ר יעקב מרגי:>
לא לא, חרדי אין.

<מנחם אליעזר מוזס (יהדות התורה):>
אין כאן. אני חושב שיש כאן – אני לא יודע אם אפשר לומר את זה, ספק ברצינות אחרי ששמענו בשבוע שעבר מעל במת הכנסת את התשובה לשאלתו של ידידי, מאיר כהן, קיבלת תשובה ממשרד החינוך על ידי הרב פרוש, על העלייה בנושאי האלימות בבתי ספר. אז אני חושב שההגנה הכי טובה למורים היא להישאר בבתים, או לקבל אישור של מחלה. בשביל מה היא צריכה לקבל את המכה הפיזית, כפי שדיווחו ש-3000 מורים ומורות נתקלו באלימות פיזית בבתי ספר. בשביל מה היא צריכה לבוא לקבל את זה, ואז לקבל אישור מחלה? מלכתחילה היא לא באה, כדי שלא תיתקל. את זה אני אמרתי- - -

<היו"ר יעקב מרגי:>
בהומור, אמרת את זה בהומור. 

<מנחם אליעזר מוזס (יהדות התורה):>
זה הומור מצמרר. אני רוצה להזכיר לכם שבשנת 2009, כשאני הייתי סגן שר החינוך, אז היה פרסום של ארגון המורים העל יסודי, בו נאמר כי סך הכל 2000 מורים ומורות נתקלו באלימות פיזית שהופנתה נגדם. היום זה עומד על 3000. שלא נדבר על מעל 32,000 מורים על אלימות מילולית שבוצעה כלפיהם. 4800 מורים ומורות דיווחו על פגיעה ברכושם, זה דבר פשוט מצמרר ומסמר שיער. 

אבל אני רוצה לומר לכם, הבאתי את הנתונים על מנת שזה יהיה הלאה בפרוטוקול, ואני מקווה שתהיה המשכיות לדיון שהיה לפני שבועיים, כי עוד לא היו מסקנות בקשר לזה, מה עושים.

מאוד מעניין אותי בכל הנושא הזה – אני רוצה להזכיר לכם שעוד לפני 20-25 שנה, היה דיון בהנהלת משרד החינוך, תראו בפרוטוקולים על כך, שהיו כאלה שהיו להם פתקים מוכנים מהרופא, כבר חתומים, רק היו צריכים להוסיף את שם המורה ולקבל את החופשה, מי שזוכר את זה.
<היו"ר יעקב מרגי:>
אנחנו התלמידים היינו עושים את זה. האחות הייתה מסתובבת, היינו לוקחים חבילה ושמים בתיק.

<מנחם אליעזר מוזס (יהדות התורה):>
החבילות האלה היו גם שם.

<היו"ר יעקב מרגי:>
היינו שובבים, מה אתה רוצה.

<מנחם אליעזר מוזס (יהדות התורה):>
והדבר הזה זועק לשמיים. במקום, כשאני רואה, אדוני היושב ראש, מורים ומורות שרצים בשמחה לבית הספר, לא יכולים להישאר בבית בגלל חובת החינוך. אני מתפלא איך 50% נהיים "חולים", 50%. הצעירים, וזה לא פלא, תשמע. אני מבין שצעיר צריך יותר מזקן לסדר את המשכנתא, צריך לרוץ – גם כן האישה עובדת, ואז היא מטילה עליו: לך תסדר בקופת חולים, ולך תסדר. אנחנו מכירים את הסידורים האלה.

הדבר הזה אומר דרשני. אני מצטרף להצעה שהועלתה כבר מזמן: לסדר ימי חופשות מסודרים למורים ומורות, שיידעו שיש להם 5-6 שעות בשבוע על מנת לעשות סידורים, ואז אני חושב שלא יבואו לקבל חופשות מחלה.

<היו"ר יעקב מרגי:>
תודה רבה. חבר הכנסת מאיר כהן, תן לנו קצת - - -

<מאיר כהן (יש עתיד):>
מניסיוני כמנהל 25 שנים, אני פעם אמרתי בכנס של המורים שלי, ותקשיבו. אמרתי להם שהם משרד החינוך היה מפעל יצרני, היו סוגרים אותו, ואתם יודעים את זה. אין אח ורע להיעדרויות, ולא משנה מה הסיבות. אני לא בנקודה השיפוטית, כי כל מה שטלב אמר ומה ש – יש עומס. החיים של מורים בארץ הם מורכבים מאוד, ואני מאלה שאומרים ששתי הרפורמות האלה הן כלום, קליפת השום.

אני חי עם נעמה אשתי, היא שייכת לרפורמת אופק. היא נמצאת מ-8:00 עד 16:00 כל יום, ואני שומע את חברותיה וחבריה לבית הספר, העומס הוא גדול פה. אבל יש משהו בתפיסה התרבותית שלנו שמאפשר למורים ולמנהלים לעצום עין בכל מה שקשור להיעדרויות שלהם. 

לשאלתי למורה למה היא נעדרת במהלך השנה, אז היא אמרה לי: מה אני אעשה, בעלי עובד בבנק. שם אם הוא ייעדר, יעשו לו "נו נו נו" והוא לא יקבל פרמיה. לכן, טבעי הוא שאם בן זוג עובד בתעשייה, במגזר הפרטי, בבנק או בשירות הציבורי, ואשתו עובדת בבית הספר, כשיש אישה, ב-7:45 בבוקר, כשלילד יש חום, ברור מי נשאר בבית.

זה שינוי שצריך להתחיל במשרד החינוך ובמנהלים. אני חייב להגיד שבצר לי כשפנימי להסתדרויות וארגוני המורים, וראיתי שבעצם אתה כמנהל בית ספר – ובוודאי אין מה לערב את הפיקוח, כי תמיד יכולים ללכת ולהוציא אישורים כאלה ואחרים.

אני נהגתי לפרסם אחת לחודש על לוח חדר המורים את רשימת המורים הנהדרים. ראו זה פלא, זה התחיל לעשות שינוי. כמובן שחטפתי על הראש גם מהסתדרות המורים וגם מארגון המורים, כי היו לי בבית הספר גם כאלה וגם כאלה. אמרתי שהמעט שאני יכול לעשות, זה כן לשים על הלוח: בחודש הזה נעדרו, הנה רשימה הנעדרים. 

אין שום ספק שההיעדרויות האלה הן היעדרויות שפוגעות בתלמידים. הדבר השני שאני למדתי מהר מאוד, במקום שלמורה או למורה הייתה אחריות שהיא נמדדת ונבדקת, שם לא יהיו היעדרויות. מורים שהגישו לבגרות לא העזו להיעדר, כי הם ידעו שאם הילדים ייכשלו, הם אחראיים.

מורים שהכינו למיצ"ב בבית ספר יסודי, כשהייתי ראש עיר ובדקתי את זה, לא היו היעדרויות. צריך באמת לייצר איזשהם מחויבויות, כי זה דבר – 
אני חייב להגיד לטובתם של המורים: כשמורה צריך – אני יכול לספר על מורה עכשיו, שפגשתי אותה באקראי והיא סיפרה לי שהיא קיבלה 4 חודשי מחלה. היא הלכה ועשתה ביטוח אישי, והיא באה ללמד את התלמידים שלה, את הכיתה שמיועדת לבגרות. כלומר, יש גם את זה וגם את זה.

אני אסכם את דבריי. האחד, חייבים לתת כלים למנהלים. חבר'ה, משרד החינוך, זה לא יכול להימשך כך. 4.5 מיליון שעות היעדרות זה המון, זה חסר תקדים, אין מפעל שזה קורה בו. מפעל שזה קורה בו סוגרים אותו, אין דבר כזה. צריך לחשוב ולתת כלים למנהלים, לתת כלים שהם גם גזר וגם - - -

<היו"ר יעקב מרגי:>
גם מקל וגם גזר.

<מאיר כהן (יש עתיד):>
גם מקל וגם גזר. הדבר החשוב ביותר, חבר'ה, תיכנסו לתוך בתי הספר- - -

<היו"ר יעקב מרגי:>
וגם להחזיר את תחושת השליחות. 

<מאיר כהן (יש עתיד):>
להחזיר בוודאי את תחושת השליחות, והפיקוח חייב להיכנס. רבותיי, כשבא מפקח לבית הספר, הוא לא בודק היעדרויות של מורים. אם זה לא מורם על ידי מנהלת בית הספר, הוא לא בודק. אתה לא יכול לבדוק הישגים של תלמידים ולא לקבל תמונה עדכנית של כמה מורים נעדרו החודש מבית הספר. אולי האימה הזאת על המנהלים גם תהפוך אותם להרבה יותר רגישים. 

זאת בעיה קשה מאוד במערכת החינוך. זה עולה משהו כמו 25 מיליון שקלים שהמשרד זורק. 25 מיליון שקלים שהיינו חוסכים, או חצי מזה, היו מאפשרים להצעת החוק שלי שתלמידים ייצאו לטיולים שנתיים חינם, לעבור. תודה.

<היו"ר יעקב מרגי:>
נשמע את משרד החינוך- - -
<טלב אבו עראר (הרשימה המשותפת):>
נקודה אחת רק.

<היו"ר יעקב מרגי:>
בבקשה.

<טלב אבו עראר (הרשימה המשותפת):>
לגבי החופש הגדול, האם זה נחשב בפנסיה או לא- - -

<היו"ר יעקב מרגי:>
נחשב, בטח.

<איתי הדר:>
בוודאי שכן.

<טלב אבו עראר (הרשימה המשותפת):>
אני אגיד לך למה, כי חלק מהמורים מנצלים את ימי החופש שלהם- - -

<היו"ר יעקב מרגי:>
לבריאות.

<טלב אבו עראר (הרשימה המשותפת):>
מה זה לבריאות? מה זאת אומרת לבריאות?

<היו"ר יעקב מרגי:>
זאת שנת העבודה שלהם, מה אתה רוצה.

<איתי הדר:>
זה חלק מהעבודה.

<טלב אבו עראר (הרשימה המשותפת):>
חלק מהעבודה? 

<איתי הדר:>
כן.

<היו"ר יעקב מרגי:>
זאב גולדבלט, בבקשה.

<זאב גולדבלט:>
בדיון החשוב הזה הוצגה התוצאה. היא עגומה, לא סימפטית, אבל היא התוצאה. התוצאה היא מצב הזוי, שבו גננת או מורה, גנן או מורה, לא יכולים ולא רשאים לקבל יום חופשה, אפילו לא בחתונת ילדם. הם משובצים וזהו זה, אין שם פתרון, אין חלופה אחרת. לכן, אנחנו קוראים למשרדי החינוך והאוצר, לשבת עם ארגוני המורים, וברוח הצעת פורום וועדי ההורים היישוביים והתת וועדה- - -

<היו"ר יעקב מרגי:>
וועדת משנה.

<זאב גולדבלט:>
זאת בדיוק הנקודה. חבר הכנסת פורר תמיד אוהב לקרוא לזה וועדת משנה, למרות שאני אומר לו כל הזמן שתת זה יותר מאשר משנה. וועדת המשנה של וועדת החינוך, ברשות חבר הכנסת פורר, לאפשר בצוות פדגוגי, ואני מדבר על גננות ומורים, לקחת מספר מוגבל של ימי בחירה, ובתמורה לימי הבחירה האלה להוסיף ימי לימוד ולצמצם את הפער הבלתי נסבל בין ימי החופשה של התלמידים וההורים שלהם.

להערכתנו, מימוש של הצעה כזו יצמצם בצורה דרמטית את התופעה הזאת של ההיעדרויות, וגם תאפשר, וזה חשוב לא פחות, למערכת – דהיינו למנהלי בתי הספר, להיערך להיעדרות כזאת מבעוד יום, ולדאוג לזה שיהיו מורים מחליפים, ולא שיתקלו ערב קודם, או אפילו בבוקר האירוע, שהם נשארים תקועים בלי מורים.

בהתייחס למה שאמר חבר הכנסת מאיר כהן קודם, על העדפת המורה או הגננת, שהיא מוותרת על ההליכה לעבודה שלה, כי בעלה עובד בבנק או במקום אחר, זה טבעי וטריוויאלי. מה לעשות, בבנק אתה מרוויח פי 3 מאשר מורה, אז תמיד מעדיפים שמי שיוותר על יום העבודה זה יהיה מי שמרוויח פחות, והנזק הכלכלי למשפחה יהיה פחות.
אני חושב שאימוץ של ההצעה, גם של הוועדה של חבר הכנסת פורר וגם של פורום וועדי ההורים היישוביים, זו הצעה סוציאלית, אנושית יותר, היא נכונה ומתבקשת. 

<היו"ר יעקב מרגי:>
תודה. עדי מן.

<מאיר כהן (יש עתיד):>
אני מתנצל, אני רץ לוועדת זכויות הילד.

<היו"ר יעקב מרגי:>
תציגי את עצמך.

<עדי מן:>
שמי עדי מן, יו"ר וועד הגנים הארצי. אני שמעתי את כל הדברים לגבי המורים במערכת החינוך, וחשוב להדגיש שבנושא תחום הגנים המצב קשה יותר ומורכב יותר, כמו כרגיל. הגננות – ולא שמעתי פה נתונים, אגב, על נושא היעדרויות של גננות.
<היו"ר יעקב מרגי:>
בגננות, הגננת חייבת להשיג את ממלאת המקום.

<עדי מן:>
היא חייבת להשיג את המחליפה, בדיוק. זה מגיע למצב שלפעמים גם גננות מסורות ולויאליות למערכת - - -

<טלב אבו עראר (הרשימה המשותפת):>
בקרב הגננות, אחוז ההיעדרות יותר גבוה.

<עדי מן:>
יותר גבוה.

<טלב אבו עראר (הרשימה המשותפת):>
נכון.
<עדי מן:>
אוקי. אז- - -

<מנחם אליעזר מוזס (יהדות התורה):>
והתשלום לשעה שם גם - - -

<קריאה:>
הן מגיעות גם חולות לעבודה. 

<עדי מן:>
בדיוק, הן מגיעות חולות לעבודה, ואז כמובן לילדים בגילאים הנמוכים זו גם סכנה בריאותית. במידה והגננת לא מגיעה לעבודה, מביאים סייעות שיחליפו את הגננות, אז יש פה בעיה על גבי בעיה. יש לנו מחסור בסייעות. לוקחים אותן גם כדי להחליף גננות בגנים, לוקחים אותן כדי להחליף סייעות שנעדרות.

המצב הוא כזה שהגנים נשארים עמוסים, עם אנשי צוות שבעצם לא מוכשרים להחזיק גנים של 35 ילדים בגילאי 3 לפעמים, 4-5, ללא הכשרה מתאימה.

מה זה עושה בעצם גם לסייעות שלוקחים אותן ומעבירים אותן כל פעם ממקום למקום? נותנים להן אחריות שבעצם ברוב המקרים הן לא מסוגלות לקחת אותה על עצמן. מה זה עושה לילדים שלנו? 

למשרד בעצם אין מענה להיעדרות של גננות. הוא לא יודע לתת, אין מאגר של גננות שמהן אפשר למצוא מחליפות. זה מאוד קשה ומורכב. אני אשמח אם הוועדה תוכל לבדוק גם את הנושא הזה של היעדרות של גננות, ואיך המשרד מתייחס לסוגיה הזו.

אני רוצה להגיד משהו קטן בהמשך. הדבר העיקרי שצריך לבחון בהיבט הזה, גם אצל גננות וגם אצל מורים, זה את שביעות הרצון שלהם ממקום העבודה שלהם. זה מה שצריך להיבחן, כי כשאתה שבע רצון ממקום העבודה שלך, אתה תגיע כשאתה חולה, אתה תשקיע ותעשה הרבה מעבר, והדברים האלה לא יקרו. תודה.
<היו"ר יעקב מרגי:>
אין ספק שההיעדרויות – יש מספר גורמים רב לכמות האדירה הזו של ההיעדרויות של מורים וגננות. אנחנו צריכים להתחיל להתארגן לומר מורים וגננות, כי אנחנו עושים עוול. גם כשיש דיונים שנוגעים לגננות, לפעמים הן נשכחות, את צודקת.
תראו, משרד החינוך, אני רוצה לומר את הדברים בצורה הכי ברורה. אני גם לא יודע לבקר, 7 מיליון שעות בשקלים, אני לא יודע כמה זה, הרבה? מעט? יחסי לעומת מדינות אחרות? חילקתם את הסיבות הרבות, באמת שאי אפשר לבוא לשפוט ולומר. אבל הכמות היא גדולה, מערכת החינוך צריכה יציבות. אי אפשר לחיות עם נתון כזה, אני גם לא יכול לסכם את הדיון, ולבוא לומר – אני רוצה, כדי שהדיון הזה לא ילך לאיבוד, אני כן אדרוש מכם, משרד החינוך, לקבל ממשרד החינוך מצגת מנגד. 

פה, חבר הכנסת טלב אבו עראר הכין עבודה – אני חושב שזה ייאמר, צריך לציין את זה גם, מצגת שבה מוכנים נתונים. אני מבקש לקבל מצגת בדיוק על מצב היעדרויות של מורי ישראל, גננות, סיבות וחלוקה של מגדר, השכלה, כפי שנעשה. אני חושב שזה מודל לבנות את הדו"ח אני כן חושב שמשרד החינוך חייב להכין תכנית התערבות, אלף שתצמצם את התופעה הזו, מה שלא ניתן, לא ניתן. אף אחד לא יכול לקבוע רף של חופשות לידה או רף של מילואים, זה לא בידינו. 

אבל מה שבידינו, רבותיי, אם אין סוגיה שתמריץ ואין את הסוגיה של הסנקציה, אז הנתון הזה יכול לנוח, לשחק. תהליך קבלת ההחלטות, אם להיעדר או לא להיעדר, לא תמיד הוא תלוי מצוקה אמיתית. אז אמר לכם חבר הכנסת מאיר כהן, בצדק, מורה שמחויב לכיתה שלו, מכין אותה למיצ"ב או לבגרות, אז הוא ייעדר פחות. אבל לא כולם שם, גם לא כל השנה אנחנו שם.

יש גם את המצוקה האמיתית של מבנה לוח השנה העברי ולוח החופשות של המורה בישראל. יש מספר רב של ימי חופשה, אבל בימי עבודה אין מענה. אם מורה צריך להיעדר ביום הזה, צריך לתת את המענים האלה, צריך לייצר מענה כזה. אי אפשר לקחת מצב נתון, לקבע אותו ולזרום איתו.

אני חושב שסוגיית היעדרות המורים היא סוגיה שצריך להתמודד איתה במשרד החינוך. הסוגיה צריכה פיקוח צמוד של המשרד, ברגולציה מול הרשויות המקומיות, מול מנהלי בתי הספר. אין סיבה שמורה שיכול להיעדר בלי סנקציה ושהוא לא מפסיד שום פרס עידוד על התמדה כלשהי, שהוא לא ייעדר.

אם זה בעיה של המנהל להשיג מילוי מקום, אז – 

אצל הגננות, אנחנו רואים את ההתמודדות של הגננות. אי אפשר להשאיר את המצב הזה ככה. אתם רוצים להוסיף משהו לפני ש?
<איתי הדר:>
רק להזכיר לכם שמדובר בהיעדרויות, כמובן, מוצדקות. זאת אומרת שהמורה מביא את האישור או הרפואי או האחר הנדרש, כדי ש- - -

<היו"ר יעקב מרגי:>
שמעת ממני משהו? חס ושלום, אני לא מטיל דופי. כל היעדרות היא היעדרות, אבל לא לחינם. כשקבעו שאפשר לתת פרס התמדה על עובד שלא נעדר, זה יכול להיות גם אצל מורים. סנקציה על היעדרות שהיא מעבר ל – צריך לקבוע סבירות מסוימת, סטנדרטים מסוימים. אי אפשר להשאיר את זה באוויר. 

יכול להיות שיש לכם, יכול להיות שיש לכם את המצב שלנו לעומת מדינות ה-OCD. לא יודע, תבדקו. אני מבקש לקבל דו"ח מפורט על כל סוגיית ההיעדרויות. בבקשה.

<איריס הרינג:>
איריס הרינג מכפר תבור, אני סגנית יושב ראש פורום וועד ההורים היישובי. הייתי רוצה, אם אפשר ברשותך, לצרף באמת לבקשה שלך שתהיה הפרדה כמו שעשו את הממלכתי ודתי- - -
<היו"ר יעקב מרגי:>
אמרתי, מגדרי, מגזרי- - -

<איריס הרינג:>
לא, כמו שעשו את זה, ללכת על גנים, יסודי וחטיבה עליונה.

<היו"ר יעקב מרגי:>
בוודאי. כדי להסיק מסקנות אנחנו חייבים לקבל את זה מפורט.

<איריס הרינג:>
כן, הפירוט הזה הוא מאוד חשוב, כי לפי כל הנתונים שאנחנו לפחות אספנו, באמת מצב הגננות, הגנים והיסודי, מרכז הכובד של ההיעדרויות הוא עליו. כמו שאמר חבר הכנסת מאיר כהן, על זה צריך לשים את הדגש יותר, כי בתיכון, אני חושבת שגם מנהלות בתי הספר פחות מוותרות, פחות חושבות על האמא הזו שצריכה להחליף ולהישאר בבית, כי יש להם את המטרה שלהם- - -

<היו"ר יעקב מרגי:>
אז לקבל פריסה ממש, אנחנו חייבים לראות את זה בעיניים כדי לקבל - - -

<עדי מן:>
תודה רבה.

<היו"ר יעקב מרגי:>
תודה. מישהו רוצה להוסיף משהו לפני שאני נועל?

<מנחם אליעזר מוזס (יהדות התורה):>
גם על מערכת המוכשרים.

<היו"ר יעקב מרגי:>
ציינו לשבח, מה אתה – אתה הבאת נתונים. אם יש לכם נתונים - - -

<איתי הדר:>
לצערי, אין לנו נתונים של זה- - -

<היו"ר יעקב מרגי:>
אין, זה עמותות ובעלויות. אבל שוב, גם מאיר כהן הסכים איתך. להערכתנו, בחינוך החרדי השכיחות היא נמוכה יותר, כי המורים הם בשליחות. התחושה שלהם, אנחנו לא שופטים, זה אם אין ברירה אין ברירה. גם אם זה בעלות של עמותה או של ארגון, אז היד יותר קשה על ההדק, ולא קלה על ההדק.

לכן, אני מעריך, אין לי נתונים. אני לא רוצה לחלק תארים לאף אחד. גם שם אם צריך התערבות וטיפול, נטפל. אבל כרגע, ההערכה שלנו היא ששם התמונה לא כל כך חזקה, אבל אולי תסייע בידי לבקש לפחות משתי רשתות החינוך, מהחינוך התורני והחינוך העצמאי, שיגישו לוועדה – הנה אני אומר לכם, אתם הרגולטור, תעביר את זה למחוז החרדי. השלמה לדו"ח שאתה מבקש – אני לא מדבר על המוכשר בעלויות פרטיות. תבקשו את זה, אני רוצה לקבל את זה גם כן. 

<מנחם אליעזר מוזס (יהדות התורה):>
אני רוצה רק להוסיף דבר אחד, אודני היושב ראש, שבסקר של ארגון המורים העל יסודיים על האלימות בבתי ספר ב-2009, אז היו רובריקות, ולשמחתנו, אז המערכת החרדית הייתה ב-0 אלימות של תלמיד מול מורה.

<היו"ר יעקב מרגי:>
מה אתה רוצה, לפחות בזה. בתקציב הם מופלים, הכל הם מופלים, בינוי הם מופלים, אז מישהו אומר לכם שהכל – גם סביבה בית ספרית, אני לא כופר בזה, סביבה בית ספרית תורמת הרבה. זה לא הדיון, יש דיון שלם על אלימות בית ספרי ואלימות בבתי הספר. מוכח שגם אלה שלומדים בקרוואנים בצפיפות, ללא מגרשים, ללא חדרים, ואין שם אלימות, אז זה אומר דרשני. 

תודה רבה, בבקשה.

<שלגית אליהו:>
אני רוצה להתייחס בקצרה- - -

<היו"ר יעקב מרגי:>
רק בקול, לא שומעים אותך.

<שלגית אליהו:>
אני אתייחס בקצרה מאוד לשני דברים: היעדרויות ממושכות בגין מחלה והיעדרויות של מורות שיולדות, וכל מה שקשור לזכויות הורות. בהקשר הזה, יש תמיד מילוי מקום מסודר, זה לתקופה ארוכה, זה תקני. תמיד המורים עומדים בדרישות השכלה, כך שבאמת - - -
<היו"ר יעקב מרגי:>
כשזה מתוכנן, זה מתוכנן. 

<שלגית אליהו:>
לגבי מילויי מקום יומיים של גננות נעדרות או מורים שנעדרים בהתראה קצרה ביותר, יש קושי גדול ביותר להשיג אדם שמסכים לעבוד. זאת אומרת, גם אם אנחנו רוצים – אנחנו עושים איזושהי פעולה כרגע כדי לנסות לתת לזה מענה, אנחנו יודעים, ואני מתעסקת בזה המון, שיש קושי להשיג מורים שמוכנים לבוא בהתראה קצרה של מהיום למחר ולעבוד.

<היו"ר יעקב מרגי:>
אני לא מקבל את זה, בואי אני אסביר לך. קודם כל, צריך שיהיה מאגר. משרד החינוך והרשויות המקומיות חייבים – כמו שיודעים לעשות מאגר של סייעות, יעשו מאגר של גננות פורשות או גננות שהן – כל מיני סוגים. קודם כל שיהיה מאגר. קטן, גדול, בינוני, אין מציאות כזאת. 

עכשיו תקשיבי, נניח שנחת על הגננת ב-00:00 בלילה סיפור אישי משפחתי. היא צריכה עכשיו לחשוב איך היא משיגה ממלאת מקום ב-00:00 בלילה? יש מוקד עירוני, צריך לחשוב. לכן אני אומר, המציאות הזאת צריכה להשתנות מן העולם.

תודה רבה, הישיבה נעולה.

<הישיבה ננעלה בשעה 11:22.>

